
COMUNICAT

Vizita delegației Ministerului Energiei din Polonia
Astăzi, 27 iulie 2016, președintele Autorității Naționale de Reglementare în domeniul Energiei, Niculae Havrileț, a primit în vizită delegația Ministerului Energiei din Polonia, în vederea consolidării relațiilor româno-polone în domeniul energiei.
Delegația poloneză a fost condusă de domnul Michał Kurtyka, subsecretar de stat al Ministerului Energiei din Polonia, iar din componența ei mai fac parte domnul Paweł Leszczyński, asistent politic al Ministrului Energiei din Polonia, domnul Krzysztof Wolniarski, specialist principal în cadrul Departamentului de relații internaționale al Ministerului Energiei din Polonia, precum și doamna Magdalena Pieńkowska, specialist în cadrul Departamentului petrol gaze al Ministerului Energiei din Polonia. De asemenea, din partea Ambasadei Republicii Polone la București a participat doamna Ewa Puścion, consilier la Secția politico-economică.
Pe lângă evoluția piețelor naționale de energie în context european, au fost discutate politicile și măsurile necesare în vederea asigurării securității aprovizionării cu gaze naturale, procesul de liberalizare a piețelor de energie, eliminarea barierelor de piață, asigurarea unui cadru transparent și eficient de tranzacționare, precum și promovarea investițiilor.
De asemenea, părțile au convenit asupra necesității întăririi cooperării și a schimbului de bune practici în domeniul energetic, atât la nivelul celor două state, cât și la nivel regional. 
Direcția comunicare, cooperare și relația cu Parlamentul

